จ.ลำปาง นำตัวแทนเด็กเยาวชนและผู้นำกลุ่มจาก 13 อำเภอ ร่วมกิจกรรมส่งเสริมการเรียนรู้หลักคุณธรรม และหลักการมีส่วนร่วมในระบอบประชาธิปไตย
จังหวัดลำปาง นำตัวแทนเด็กเยาวชนและผู้นำกลุ่มจาก 13 อำเภอในเขตพื้นที่ ร่วมกิจกรรมส่งเสริมการเรียนรู้หลักคุณธรรม และหลักการมีส่วนร่วมในระบอบประชาธิปไตย ปลูกจิตสำนึกการเคารพเทิดทูนสถาบัน รักสามัคคี สมานฉันท์ และปรองดอง 


ที่ทำการปกครองจังหวัดลำปาง โดยกลุ่มงานความมั่นคง จัดกิจกรรมส่งเสริมการเรียนรู้ หลักการมีส่วนร่วมในระบอบประชาธิปไตย อันมีพระมหากษัตริย์ทรงเป็นประมุข เปิดพื้นที่นำกลุ่มตัวแทนเยาวชนและกลุ่มผู้นำต่างๆ ในจังหวัดลำปาง เข้ารับการฝึกอบรมเชิงปฏิบัติการตามโครงการ “ปลูกฝังสำนึกรักสามัคคีและเสริมสร้างความปรองดองสมานฉันท์ ประจำปี 2561” ที่ห้องประชุมวังธาร โรงแรมรีเจ้นท์ลอด์จ ตำบลหัวเวียง อำเภอเมือง จังหวัดลำปาง มีนายสุรพล บุรินทราพันธุ์ รองผู้ว่าราชการจังหวัดลำปาง ให้เกียรติเป็นประธานเปิดการฝึกอบรมอย่างเป็นทางการ โดยมีกลุ่มตัวแทนเยาวชน กลุ่มผู้นำเด็กนักเรียน นักศึกษา จากสถาบันการศึกษาต่างๆ และกลุ่มผู้นำที่เป็นแกนนำในเขตพื้นที่จากทั้ง 13 อำเภอ ของจังหวัดลำปาง รวมจำนวนทั้งสิ้น 115 คน เข้าร่วมรับการฝึกอบรม 


สำหรับการฝึกอบรมเชิงปฏิบัติการตามโครงการดังกล่าว ถือเป็นกิจกรรมภายใต้นโยบายเร่งด่วนของรัฐบาล ในการขับเคลื่อนเสริมสร้างความมั่นคงให้กับประเทศ ปลูกฝังแนวคิดสร้างทัศนคติค่านิยมตามหลักคุณธรรม 12 ประการ เพื่อการสร้างความปรองดองสมานฉันท์ให้กับประชาชน และขับเคลื่อนแผนงานการส่งเสริมการปกครองในระบอบประชาธิปไตยอันมีพระมหากษัตริย์ทรงเป็นประมุข เพื่อการธำรงไว้ซึ่งสถาบันหลักของชาติในระดับพื้นที่ โดยการดำเนินการ มุ่งเน้นในการที่จะปลูกฝังและเสริมสร้างแนวความคิดให้แก่เด็กเยาวชน และผู้นำกลุ่มต่างๆ ที่เป็นแกนนำอยู่ในพื้นที่ ให้กลุ่มแกนนำที่เข้ารับการฝึกอบรมได้ศึกษาเรียนรู้เกี่ยวกับหลักการทรงงานตามศาสตร์พระราชาหลักปรัชญาเศรษฐกิจพอเพียง รวมทั้งร่วมเรียนรู้ถึงหลักการมีส่วนร่วมในระบอบประชาธิปไตย อันมีพระมหากษัตริย์ทรงเป็นประมุข ทั้งนี้เพื่อเป็นการปลูกจิตสำนึกในความรัก ความเทิดทูน และความจงรักภักดีต่อสถาบัน ให้ยั่งยืนอยู่ในจิตใจของเด็กเยาวชนและประชาชน ควบคู่ไปกับการสร้างความตระหนักให้ทุกฝ่ายเห็นถึงประโยชน์สุขของส่วนรวมเป็นสำคัญมากกว่าประโยชน์สุขส่วนตน โดยการอบรมมุ่งหวังที่จะให้เด็กเยาวชนและผู้นำกลุ่ม ที่เป็นแกนนำในระดับพื้นที่ได้นำความรู้ที่ได้รับไปปรับใช้ให้เกิดประโยชน์ และนำเผยแพร่ให้แก่คนในครอบครัว ลงไปถึงคนในพื้นที่ชุมชนที่ตนเองอาศัยอยู่ เพื่อให้ทุกคนในแต่ละชุมชนท้องที่ได้ร่วมกันนำไปประพฤติปฏิบัติ อันเป็นแนวทางในการที่จะสร้างสรรค์สังคมให้เกิดความสงบสุข สร้างความรัก ความสามัคคี และความปรองดอง ให้เกิดขึ้นแก่ชนในชาติ 


สำหรับการฝึกอบรมครั้งนี้ ได้มีการนำกลุ่มตัวแทนเยาวชนและกลุ่มผู้นำต่างๆ ทั้ง 115 คน ร่วมกันทำกิจกรรมในหลากหลายรูปแบบ ซึ่งได้เน้นกิจกรรมแบบการมีส่วนร่วมทั้งกิจกรรม “ร่วมกันคุย” เพื่อแลกเปลี่ยนเรียนรู้สร้างความสามัคคี, กิจกรรม “ร่วมกันคิด” เพื่อระดมสมอง สร้างพลังกลุ่ม และกิจกรรม “ร่วมกันทำ” เพื่อสร้างสังคมปรองดอง โดยกิจกรรมทั้งหมดจะประกอบด้วย การบรรยายให้ความรู้ตามหลักสูตรทฤษฎีในห้องเรียน และการแบ่งกลุ่มปฏิบัติทำกิจกรรมต่างๆ เช่น กิจกรรมการส่งเสริมด้านคุณธรรมจริยธรรม กิจกรรมการปกป้องเชิดชู 3 สถาบันหลัก ชาติ ศาสนา พระมหากษัตริย์ รวมถึงกิจกรรมเรียนรู้ภัยสังคมที่แฝงมากับเทคโนโลยี และการเรียนรู้ถึงโทษและพิษภัยจากยาเสพติด เป็นต้น